Rooimiere wen hofsaak, skorsing opgehef | Netwerk24
Deur Warda Meyer 22 Oktober 2019 22:13
Die rooimiere in aksie in die Wes-KaapFoto: Twitter - Red Ants WC
Die Rooimiere het 'n dringende hofaansoek teen die Reguleringsowerheid vir die Private Veiligheidsbedryf (Psira) gewen en sodoende verseker dat hul skorsing opgehef is en hulle weer wettiglik veiligheidsdienste, uitsettings en slopings aan die publiek mag lewer.
Die Rooimiere se Psira-registrasie is in Junie vanjaar opgeskort.
Psira het toe gesê hoewel die registrasie tydelik opgeskort is, het hulle ná deeglike oorweging besluit om die Rooimiere se registrasie op te skort.
Die Rooimiere is vroeër beskuldig van onbehoorlike gedrag tydens uitsettings.
Fuzile Balintulo, bedryfshoof van die Rooimiere, sê nadat hul direkteure in Junie deur Psira geskors is, het hulle geen ander keuse gehad nie as om 'n dringende hooggeregshofaansoek teen Psira te bring.
Psira het die dringende aansoek teengestaan.
"Die hooggeregshof in Pretoria het beveel dat die maatskappy se skorsing opgehef moet word en dat ons onvoorwaardelik daarop geregtig is om sekuriteitsdienste te lewer," sê die Rooimiere in 'n verklaring.
"In die omstandighede mag ons dus wettiglik sekuriteitsdienste lewer wat uitsettings, sloping en dies meer insluit," sê Balintulo.